ตราสมอ ชุดนักเรียนห้าร้อยล้าน
ใส่สมอ เท่เสมอ..  สโลแกนที่หลายคนคงพอคุ้นหู แม้จะเคยหรือไม่เคยใส่ชุดนักเรียนของแบรนด์ตราสมอ  ชุดนักเรียน เป็นสินค้าจำเป็น ที่เด็กต้องสวมใส่สัปดาห์ละ 5 วัน เกือบตลอดทั้งปี  แต่คนขาย กลับมีช่วงเวลาที่ขายดี แค่เพียงช่วงก่อนเปิดเทอมเท่านั้น  อย่างไรก็ตาม ธุรกิจตราสมอ ยังสามารถยืนหยัดอยู่ในตลาดมาได้นานกว่า 60 ปี ในฐานะผู้ผลิตและจำหน่ายชุดนักเรียนที่ใหญ่ที่สุดของประเทศไทย  เรื่องราวนี้เป็นอย่างไร ลงทุนแมนจะเล่าให้ฟัง
26 มี.ค. 2562

ตราสมอ ชุดนักเรียนห้าร้อยล้าน / โดย ลงทุนแมน
ใส่สมอ เท่เสมอ..
สโลแกนที่หลายคนคงพอคุ้นหู แม้จะเคยหรือไม่เคยใส่ชุดนักเรียนของแบรนด์ตราสมอ
ชุดนักเรียน เป็นสินค้าจำเป็น ที่เด็กต้องสวมใส่สัปดาห์ละ 5 วัน เกือบตลอดทั้งปี
แต่คนขาย กลับมีช่วงเวลาที่ขายดี แค่เพียงช่วงก่อนเปิดเทอมเท่านั้น
อย่างไรก็ตาม ธุรกิจตราสมอ ยังสามารถยืนหยัดอยู่ในตลาดมาได้นานกว่า 60 ปี ในฐานะผู้ผลิตและจำหน่ายชุดนักเรียนที่ใหญ่ที่สุดของประเทศไทย
เรื่องราวนี้เป็นอย่างไร ลงทุนแมนจะเล่าให้ฟัง
ผู้ที่เป็นเจ้าของธุรกิจชุดนักเรียนตราสมอ คือ บริษัท สมอทองการ์เมนท์ จำกัด
บริษัทก่อตั้งขึ้นเมื่อปี พ.ศ. 2500 หรือ 62 ปีที่แล้ว โดยคู่สามีภรรยา คุณกิตติ และ คุณลักษมณ์สุนีย์ ศิริปทุมมาศ
พวกเขาได้เล็งเห็นว่า ในช่วงนั้น ธุรกิจเสื้อผ้ามีแนวโน้มเติบโตดี จึงได้ลองศึกษาการตัดเย็บ แม้ไม่มีพื้นฐานมาก่อน
ทั้งสองตัดสินใจเปิดโรงงาน ตัดเย็บเสื้อเชิ้ตชาย เสื้อร่ม เสื้อกันหนาว แต่ยอดขายค่อนข้างผันผวน ตามสภาพอากาศ ทำให้มีสินค้าคงเหลือเยอะ
ต่อมา พวกเขาจึงได้มองหาสินค้าตัวใหม่ ที่สร้างความยั่งยืนให้กับบริษัท และเลือกทำ ชุดนักเรียน เพราะคู่แข่งยังน้อย และมีช่วงเวลาที่ขายได้แน่นอน
หลังจากนั้นก็ดูเหมือนว่าพวกเขาจะตัดสินใจถูก เพราะกิจการเติบโตเรื่อยมา
ปัจจุบัน ธุรกิจตราสมอ มีพนักงานกว่า 1,700 คน และมีสินค้ากว่า 2,000 รูปแบบ ทั้งเสื้อ กางเกง กระโปรง ในหลากหลายไซส์ ตั้งแต่วัยอนุบาล จนถึงมหาวิทยาลัย ถือเป็นผู้ผลิตและจัดจำหน่ายชุดนักเรียนรายใหญ่ที่สุดในประเทศไทย
แล้วชุดนักเรียนตราสมอ มีรายได้เท่าไร?
ธุรกิจชุดนักเรียนไทยนั้น มีมูลค่าตลาดไม่น้อยกว่า 7,300 ล้านบาท
ในแต่ละปี ประเทศไทยมีเด็กนักเรียน ตั้งแต่ระดับชั้นอนุบาลไปจนถึงมหาวิทยาลัย อยู่ประมาณ 13.3 ล้านคน เท่ากับว่า ค่าใช้จ่ายชุดนักเรียน จะเฉลี่ยอยู่ที่คนละ 550 บาทต่อปี
ด้วยเหตุนี้ ธุรกิจชุดนักเรียน จึงมีฐานลูกค้าขนาดใหญ่ ที่จำเป็นต้องซื้ออย่างหลีกเลี่ยงไม่ได้ แต่สินค้ามีความใกล้เคียงกันมาก ดังนั้นแบรนด์ที่สร้างความเชื่อมั่นได้มากกว่า ย่อมมีความได้เปรียบในระยะยาว
ผลประกอบการของบริษัท สมอทองการ์เมนท์ จำกัด
ปี 2558 รายได้ 493 ล้านบาท กำไร 11 ล้านบาท
ปี 2559 รายได้ 497 ล้านบาท กำไร 12 ล้านบาท
ปี 2560 รายได้ 533 ล้านบาท กำไร 15 ล้านบาท
ในทุกยอดขาย 100 บาท บริษัทจะมีต้นทุนผลิตสินค้า 86 บาท และค่าใช้จ่ายในการดำเนินงาน 11 บาท เหลือเป็นกำไรราว 3 บาท
จะเห็นได้ว่า แม้ชุดนักเรียน เป็นสิ่งที่คนซื้อกันแค่ช่วงเดือน เมษายน-พฤษภาคม ก่อนเปิดเทอม แต่ตราสมอ ยังเติบโตได้ต่อเนื่อง สาเหตุเพราะมีทิศทางการสร้างแบรนด์ที่ชัดเจน
สิ่งที่ตราสมอให้ความสำคัญคือ คุณภาพของสินค้า
จุดเด่นของชุดนักเรียนตราสมอ คือ การใช้วัตถุดิบคุณภาพสูงเกรดเอในทุกส่วน ไม่ว่าจะเป็น ผ้า ด้าย ซิป กระดุม หรือตะขอ
รวมทั้งการผลิต มีการใช้เครื่องจักรที่ทันสมัย ทำให้สินค้ามีความคงทนและได้มาตรฐาน จึงเป็นที่ไว้วางใจของพ่อแม่ที่จะเลือกซื้อให้ลูกได้สวมใส่ แม้ราคาอาจจะสูงกว่ารายอื่นก็ตาม
คำถามต่อมาคือ เมื่อผู้ปกครอง ยินดีที่จะซื้อ แล้วเด็กยินดีที่จะใส่หรือไม่
บริษัทได้ปรับภาพลักษณ์ ด้วยการเป็นธุรกิจชุดนักเรียนรายแรกที่ลงโฆษณาทีวี โดยการชูสโลแกน “ใส่สมอ เท่เสมอ” ซึ่งเป็นที่จดจำง่าย เหนือยี่ห้ออื่น และจูงใจให้เด็กอยากใส่ชุดตราสมอ เพื่อความเท่กับเขาบ้าง
เรื่องราวของตราสมอ สะท้อนให้เห็นว่า
การมุ่งเน้นเรื่องคุณภาพ ในมุมหนึ่ง ทำให้บริษัทมีต้นทุนผลิตสูง ส่งผลให้อัตราการทำกำไรค่อนข้างน้อย โดยตราสมอขายชุดนักเรียนได้ 100 บาท เหลือเป็นกำไรแค่ 3 บาท
แต่สิ่งนี้เป็นการสร้างความแตกต่างให้กับสินค้า เพื่อสร้างแรงจูงใจให้ทั้งผู้ซื้ออย่างผู้ปกครอง และผู้ใช้อย่างเด็ก
ซึ่งหากคนจดจำไปแล้ว ก็ยากที่จะเปลี่ยนความคิด ทำให้ตราสมอเป็นอันดับหนึ่งในตลาดชุดนักเรียนได้ จนถึงทุกวันนี้
ปิดท้ายด้วย สิ่งที่หลายคนคงสงสัย ว่าชุดนักเรียนเกี่ยวอะไรกับสมอเรือ
คำตอบคือ ผู้ก่อตั้งบริษัท ต้องการให้ธุรกิจมีความมั่นคงแข็งแรง เหมือนกับสมอที่ทอดลงทะเล เพื่อยึดเรือไม่ให้สั่นคลอน นั่นเอง..
----------------------
รู้จักธุรกิจชุดนักเรียนตราสมอกันแล้ว มารู้จักธุรกิจชุดฟุตบอลของ Warrix บ้าง อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-กรมพัฒนาธุรกิจการค้า